《五彩结同心二首 其一》
清代·奕绘

崇文门外，金鱼池北，花儿市在中间。闻道花行客，居斯里、万家婚好相联。

南来通草成山积，某家染、某色新鲜。某家有、聪明小女，裁须叠瓣如仙。

辽金元朝无考，自迁都永乐，数到今年。细腻生涯，温柔活计，饱暧不羡为官。

众香国里无荣辱，笑当日、剪采为欢。迎春近、青莲千叶，布施古佛龛前。

作者简介：（1799—1838）清宗室，荣亲王永琪孙，字子章，号幻园，又号太素道人。嘉庆间袭贝勒。好风雅，喜著述。有《明善堂集》。